En beboer på Kærvang i Aalborg kan takke en håndværker for, at hendes hjem ikke brændte ned, efter vedkommende havde glemt en gryde på komfuret. - Håndværkeren hørte en brandalarm i nabolejligheden, hvor han gik og arbejdede. Han var vågen nok til at kigge ind af brevsprækken, hvor han kunne se røg, fortæller indsatsleder Bent Pedersen fra Beredskabscenter Aalborg. Håndværkeren fik ringet 112, og kun godt et minut senere var brandfolkene på stedet. - Vi måtte bruge den store hammer for at komme ind i lejligheden, hvor der var røgudvikling. Selve slukningen var overstået, så snart vi fik gryden væk fra komfuret. Så det her er et perfekt eksempel på, hvordan man skal reagere, hvis man hører en brandalarm, forklarer han. Et kvarter efter opkaldet var brandfolkene på vej hjem igen til stationen.

Opsummering:
En håndværker hørte en brandalarm og fik afværget brand i lejlighed.